CELEX: C2004/284/38
Language: da
Date: 2004-11-20 00:00:00
Title: Sag T-299/04: Sag anlagt den 7. juli 2004 af Abdelghani Selmani mod Rådet for den Europæiske Union og Kommissionen for De Europæiske Fællesskaber

20.11.2004   
            
            
               DA
            
            
               Den Europæiske Unions Tidende
            
            
               C 284/18
            
         Sag anlagt den 7. juli 2004 af Abdelghani Selmani mod Rådet for den Europæiske Union og Kommissionen for De Europæiske Fællesskaber
   (Sag T-299/04)
   (2004/C 284/38)
   Processprog: engelsk
   Ved De Europæiske Fællesskabers Ret i Første Instans er der den 7. juli 2004 anlagt sag mod Rådet for den Europæiske Union og Kommissionen for De Europæiske Fællesskaber af Abdelghani Selmani, Dublin, Irland, ved solicitor C. Ó Briain som befuldmægtiget.
   Sagsøgeren har nedlagt følgende påstande:
   
               —
            
            
               Artikel 2 i Rådets forordning (EF) nr. 2580/2001 (1), og artikel 1 i Rådets afgørelse 2004/306/EF (2) annulleres, for så vidt som de gælder eller skal gælde for sagsøgeren.
            
         
               —
            
            
               Samtlige Rådets afgørelser, som er truffet i henhold til forordning nr. 2580/2001, og som har samme virkning som afgørelse 2004/306, annulleres, for så vidt som de gælder eller skal gælde for sagsøgeren.
            
         
               —
            
            
               Om nødvendigt annulleres artikel 2 i 2001/931/FUSP (3), artikel 1 i Rådets fælles holdning 2004/500/FUSP (4) og samtlige fælles holdninger indtaget i Rådet i henhold til fælles holdning 2001/931, for så vidt som de i hvert enkelt tilfælde gælder eller skal gælde for sagsøgeren.
            
         
               —
            
            
               Subsidiært fastslås det, at samtlige ovennævnte foranstaltninger er ugyldige, for så vidt som de gælder eller skal gælde for sagsøgeren.
            
         
               —
            
            
               Rådet tilpligtes at betale sagens omkostninger.
            
         Søgsmålsgrunde og væsentligste argumenter:
   Rådets fælles holdning 2001/931/FUSP blev vedtaget med det erklærede formål at gennemføre De Forenede Nationers Sikkerhedsråds resolution 1373 (2001), som opfordrede alle kontraherende stater til at forhindre finansiering af terrorhandlinger bl.a. ved at indefryse midler og ressourcer tilhørende alle de personer, der kunne være involveret i sådanne handlinger. Forordning nr. 2580/2001 blev vedtaget til gennemførelse af den fælles holdning. Artikel 2 indeholder en bestemmelse om indefrysning af alle aktiver tilhørende personer, som er involveret i terrorhandlinger, og opført på en liste fastsat af Rådet i medfør af artikel 2, stk. 3. Rådets afgørelse 2004/306 indeholder en sådan liste, hvorpå navnet på sagsøgeren, en algerisk statsborger, er opført. Som følge heraf er sagsøgerens aktiver i Irland, hvor sagsøgeren har fået asyl, blevet indefrosset.
   Til støtte for påstanden om annullation af de anfægtede foranstaltninger har sagsøgeren gjort gældende, at Rådet ikke havde kompetence til at vedtage artikel 2 i forordning nr. 2580/2001 og artikel 1 i afgørelse 2004/306 i medfør af EF-traktatens artikel 60, 301, og 308, samt at både Rådet og Kommissionen misbrugte deres beføjelser i henhold til disse bestemmelser. Endvidere har sagsøgeren gjort gældende, at navnelisten i afgørelse 2004/306 ikke blev fastsat i samklang med bestemmelserne i artikel 1, stk. 4, i den fælles holdning 2001/931. Sagsøgeren har desuden anført, at artikel 15 EU og 34 EU ikke indeholder hjemmel for Rådet til at vedtage fælles holdning 2001/931 og 2004/500, der ifølge sagsøgeren tilsidesætter nævnte traktatbestemmelser samt EF-traktaten generelt.
   Sagsøgeren har yderligere anført, at de anfægtede foranstaltninger tilsidesætter grundlæggende fællesskabsretlige principper, i særdeleshed subsidiaritetsprincippet, proportionalitetsprincippet og princippet om overholdelse af grundlæggende menneskerettigheder. Endelig har sagsøgeren gjort gældende, at Rådet og Kommissionen har undladt at give en behørig begrundelse for, hvorfor de nødvendige foranstaltninger ikke kunne være blevet truffet af hver enkelt medlemsstat.
   
      (1)  Rådets forordning (EF) nr. 2580/2001 af 27.12.2001 om specifikke restriktive foranstaltninger mod visse personer og enheder med henblik på at bekæmpe terrorisme (EFT L 344 af 28.12.2001, s. 70).
   
      (2)  Rådets afgørelse af 2.4.2004 om gennemførelse af artikel 2, stk. 3, i forordning (EF) nr. 2580/2001 om specifikke restriktive foranstaltninger mod visse personer og enheder med henblik på at bekæmpe terrorisme, og om ophævelse af afgørelse 2003/902/EF (EUT L 99 af 3.4.2004, s. 28).
   
      (3)  Rådets fælles holdning af 27.12.2001 om anvendelse af specifikke foranstaltninger til bekæmpelse af terrorisme (EFT L 344 af 28.12.2001, s. 93).
   
      (4)  Rådets fælles holdning 2004/500/FUSP af 17.5.2004 om ajourføring af fælles holdning 2001/931/FUSP om anvendelse af specifikke foranstaltninger til bekæmpelse af terrorisme og om ophævelse af fælles holdning 2004/309/FUSP.